recursal/SuperWikiNEXT-32B huggingface dataset:
'n Keltiese kruis
Die **Keltiese kruis** kombineer die Christelike kruis met 'n sirkel wat die kruispunt omring. Dit is die simbool van die Keltiese Christendom, alhoewel dit moontlik 'n voor-Christelike oorsprong het.

Oorsprong
---------

In die Keltiese gebiede van Brittanje, Ierland en Bretagne is sedert die 7de eeu baie vrystaande loodregte kruise opgerig. Sommige van hierdie Keltiese kruise bevat opskrifte met runeskriftekens. Van die vrystaande kruise het in Cornwall en Wallis, op die eiland Iona, op die Hebrides en in Ierland bewaar gebly. Ander steenkruise is in Cumbria en in die Skotse Grensgebiede (*Scottish Borders*) te vinde, alhoewel sommige van hulle deel uitmaak van die Angel-Saksiese tradisie van kruisoprigting. Die bekendste vrystaande kruise is die Kruis van Wells (graafskap Meath, Republiek van Ierland) en die kruise van Monasterboice (graafskap Louth). Keltiese kruise word ook dikwels op Engelse begraafplase gevind, alhoewel die oorledenes dikwels nie van Keltiese afkoms is nie.

Daar is talle voorbeelde van kruise met 'n sirkel, selfs uit die voor-Christelike tydperk. Die kruise, wat dikwels "sonkruise" genoem word, is in die heidense Noordwes-Europa (waar dit tot die simbool van die Nordiese god Odin ontwikkel het), in die Pireneë en op die Iberiese Skiereiland opgerig. Daar is egter geen bewys dat daar 'n verbintenis met die Christelike kruis is of dat die twee soorte kruise 'n gemeenskaplike oorsprong het nie.

Christelike simboliek
---------------------

In die Christelike simboliek versinnebeeld die omringde kruis die *signaculum Domini* of vyf wondes van Jesus Christus aan die kruis. In 'n uitgebreide betekenis is die kruis ook 'n simbool van die hart, wat die lewe nie net ontvang nie, maar die lewe ook skenk in 'n oneindige kringloop.

Politieke simbool
-----------------

'n Keltiese kruis op die Paryse begraafplaas Père Lachaise
Die kulturele assosiasies van die Keltiese en die sonkruis, asook sy betekenis as 'n simbool vir die Christendom, die Westerse beskawing en Oud-Ariese tradisies, het daartoe gelei dat 'n aantal verregse politieke groeperings 'n gestileerde weergawe van die Keltiese kruis vanaf die sestigerjare van die 20ste eeu as hulle embleem gebruik het, waaronder *Occident* en die *Groupe Union Défense* (GUD) in Frankryk. Die kruis word ook deur die Blanke Nasionalistiese Beweging as 'n simbool vir die blanke bewoners van Europa gebruik. 

Die verbintenis met die beweging van nuwe druïdes het geen historiese agtergrond nie. Sy oorsprong lê in die 18de eeu.

Die mees belangrike politieke verbintenis van die Keltiese kruis bestaan egter met die onafhanklikheids- en ander bewegings van Keltiese minderhede in Europa.
Die **Freundeskreis Südafrika** (**FSA**; Engels: *Friends of South Africa*) is 'n Suid-Afrikaans-Duitse skooluitruilskema. Die FSA is in 1996 gestig. Die FSA het twee kantore in Suid-Afrika: 'n kantoor in Naboomspruit, onder bestuur van Alta Botes, organiseer die uitruil vir Suid-Afrikaanse skoliere na Duitsland. 'n Kantoor in Boksburg, onder leiding van Suzanne Baker, is verantwoordelik vir die besoekende Duitse jeug en die Suid-Afrikaanse gasfamilies. In Duitsland is ook twee FSA-kantore: die een is in Bielefeld en word deur Petra Jocobi bestuur. Alhoewel die twee organisasies saamwerk, is die FSA in Suid-Afrika 'n onafhanklike regsentiteit van die FSA in Duitsland. Vele Suid-Afrikaanse en Duitse leerders het sedert 1996 aan hierdie uitruilprogram deelgeneem.

Uitruilprogramme
----------------

Die FSA-jeuguitruilorganisasie in Suid-Afrika bied drie uitruilprogramme na Duitsland aan: vier weke tydens Junie/Julie, drie maande van Oktober tot Januarie, en vier weke tydens Desember/Januarie.
Lindsey Graham
**Lindsey Olin Graham** (gebore op 9 Julie 1955) is 'n Amerikaanse politikus wat tans dien as die senior Senator van Suid-Carolina in die Senaat van die Verenigde State van Amerika. Hy hou die pos al sedert 2003. 

Vanaf 2019 is hy die Voorsitter van die Verenigde State Komitee op die Regbank. Hy is 'n lid van die Republikeinse Party (Verenigde State). 

Graham is 'n boorling van sentraal Suid-Carolina, en het sy *Juris Doctor* graad ontvang van die Regskool van die Universiteit van Suid-Carolina. Die grootste deel van sy aktiewe diens in die Amerikaanse Weermag het vanaf 1982 tot 1988 plaasgevind toe hy diens gedoen het saam met die *"Judge Advocate General's" (JAG) Korps* in die Lugmag van die Verenigde State, as 'n prokureur vir die verdediging, en daarna saam met die Lugmag se hoofaanklaer in Europa, wat in Wes-Duitsland gestasioneer was. 

Later het sy hele loopbaan in die Reserwemag van die VSA Lugmag gelyktydig saamgeval met sy kongressionele loopbaan. Die Brons Ster Medalje is in 2014 aan hom toegeken.

Graham het as 'n prokureur in 'n privaatpraktyk gewerk voordat hy een termyn gedien het in die Suid-Carolina Huis van Verteenwoordigers, vanaf 1993 tot 1995. 

Sy nasionale kongressionele loopbaan het begin toe hy verkies was in die eerste van vier termyne na die Verenigde State Huis van Verteenwoordigers, as verteenwoordiger van Suid-Carolina se 3de kongressionele distrik vanaf 1995 tot 2003. 

In 2002 het Graham die Verenigde State Senaatsverkiesing in Suid-Carolina gewen, nadat die agt-term gevestigde Republikeinse senator, Strom Thurmond, sy aftrede aangekondig het. Hy het 'n tweede termyn gewen in 2008 en 'n derde termyn in 2014.

Graham is 'n afgetrede Kolonel van die Reserwemag van die Amerikaanse Lugmag, en is in die Senaat bekend om sy voorspraak vir 'n sterk nasionale verdedigingsmag en vir sy aggressiewe beleid van ingryping of tussenkoms wat internasionale konflikte betref. 

Graham het tussen Junie en Desember 2015 in sy eerste en enigste presidensiële veldtog deelgeneem, maar het uitgeval voordat die 2016 Republikeinse "primaries" begin het. Hy was 'n uitgesproke kritikus van President Donald Trump se kandidatuurskap, en het nie veel gehou van President Trump se kommentaar oor John McCain nie. Sedert 2017 het Graham egter 'n ommeswaai gemaak, sy standpunte op President Trump verander en 'n stoere ondersteuner van die president geword.

Notas
-----


|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

 |
Wanneer die winterkoue aanbreek bereik die aktiwiteite van bladwisselende plante ‘n laagtepunt. Eenjarige plante sterf af en oorleef die winter as sade. Baie meerjarige plante oorleef die kouer seisoen deurdat die knoppe wat hulle dra in die winter rus. In die lente groei die nuwe lote uit en word gou oortrek deur blare, blomme en vrugteknoppe.

'n Fenologiese studie by die **Plant Gene Expression Center** in Albany

Fenologie
---------

Fenologie (Grieks: p*hainomai*; om te verskyn) is die afdeling van plantkunde wat die sigbare veranderinge wat die plant gedurende sy lewe ondergaan, bestudeer. Die effek van weer en klimaat op die natuur word voortdurend ondersoek deur natuurliefhebbers reg oor die aardbol. Daar is talle webwerwe en Toepassingsagteware of Toeps vir hierdie doel beskikbaar.

Lente en somer
--------------

Verskillende dele van die plant is baie aktief gedurende die lente en somer. Prosesse soos respirasie (asemhaling) en fotosintese is noodsaaklik vir groei en oorlewing.

Herfsveranderinge
-----------------

Talle lewensbelangrike prosesse begin reeds in die herfs stelselmatig afneem. Plante begin ook voedingstowwe opberg. Dit is stowwe soos suiker en stysel, asook minerale soute.

Winter
------

Plante verloor meeste blare en vertoon dood en stokkerig tydens die vroeë winter, aangesien meeste prosesse afgeskaal of gestaak word. Dit het die kenmerkende "rustende winterlandskap" tot gevolg. 

### Fotosintese

Een van die hoofprosesse wat tydens winter afneem, is fotosintese.

Fotosintese is 'n belangrike biochemiese proses waarmee plante die energie van sonlig benut om voedsel te vervaardig. Plante gebruik hoofsaaklik die pigment chlorofil ('n groen kleurstof in blare) om ligenergie vas te lê. Dit is die hoofrede waarom die meeste plante 'n groen kleur het.

### Transpirasie

'n Ander proses wat byna tot stilstand kom, is transpirasie. Dit is die proses waardeur plante water verloor, omdat die water in die blare verdamp en deur klein porieë (huidmondjies of stoma; meervoud: stomata) ontsnap. 

Wanneer die blare afval kom hierdie proses vanselfsprekend tot stilstand. Omdat die plant nou baie lae waterverlies het, is opname uit die grond aansienlik minder. 

Seldeurlaatbaarheid van wortels neem af gedurende koue en die opname van minerale soute word dus beperk.

Sien ook
--------

* Dorsiventrale blaar

Bronnelys
---------

Kennis, vol 2, bl. 316-317, ISBN 0 7981 0824 X
**Sjarief** of **sjerif** (Arabies vir "heer") is ’n tradisionele Arabiese titel wat in Arabiese lande gegee word aan afstammelinge van die profeet Mohammed.

Daar is twee takke: die Hassaniede en die Hoesseiniede. Mohammed het ’n dogter, Fatima, gehad wat met Ali, die vierde kalief, getroud was. Hulle het twee seuns, Hassan en Hoessein, gehad. Die manlike afstammelinge van Hassan het by voorkeur die titel "sjarief" gekry en die afstammelinge van Hoessein die titel sajjid, maar die titels is dikwels deurmekaar en naas mekaar gebruik. Vroue het die titel "sjariefa" of "sajjida" gekry. 

Van 1201 tot 1925, toe die Hedjaz deur Ibn Saoed verower is, het die afstammelinge van Hassan die amp "sjarief van Mekka" beklee en dikwels ook "koning van Hedjaz". Huidige afstammelige regeer oor die Hasjemitiese Koninkryk Jordanië – dié naam kom van Banoe Hasjim, die subclan van die clan Banoe Qoeraisj, waartoe Mohammed behoort het.

Bronne
------

* Hierdie artikel is vertaal uit die Nederlandse Wikipedia

|  |  |
| --- | --- |
| Normdata Edit this at Wikidata | 
* GND: 4333885-9

 |
Prem Tinsulanonda in 2010
**Prem Tinsulanonda** (Thai: เปรม ติณสูลานนท์, *Prem Tinnasulanon*, uitgespreek [prēːm tīn.nā.sǔː.lāː.nōn]; 26 Augustus 1920 - 26 Mei 2019) was 'n Thaise militêre offisier, politikus en staatsman wat gedien het as Eerste Minister van Thailand vanaf 3 Maart 1980 tot 4 Augustus 1988, waartydens hy gekrediteer is met die beëindiging van 'n kommunistiese opstand en voorsitterskap wat ekonomiese groei versnel het. As president van die Privy Council het hy gedien as Regent van Thailand vanaf die dood van koning Bhumibol Adulyadej op 13 Oktober 2016, tot die 1 Desember 2016-proklamasie van Vajiralongkorn as koning. Op 98-jarige ouderdom was Prem die langlewende Thaise premier.

Gedurende die Thai politieke krisis van die middel van die 2000's, is hy deur die afgesette premier Thaksin Shinawatra en sy ondersteuners beskuldig van die staatsgreep in 2006, sowel as die aanstelling van die wetgewer en die tussentydse regering van die staatsgreep Surayud Chulanont. Die militêre junta wat Thaksin verdryf het, het ontken dat Prem enige belangrike politieke rol vervul het.

Prem, as president van die Privy Council, het die ideologieë en koninklike projekte van koning Bhumibol bevorder, hoewel hy homself soms as die stem van die koning voorgestel het. Hy het die Thaise samelewing versoek om die advies van die koning te volg en het selfs verskeie welsynsprojekte gestig wat verband hou met onderwys, dwelmonderdrukking, armoedeverligting en nasionale eenheid. Prem was 'n suiderling, en het ook persoonlik probeer om die opstand in Suid-Thailand te stuit.
|  |
| --- |
| #F7E7CE |

Die kleur se naam kom van die sjampanjedrankie af.
**Sjampanje** is 'n kleur, 'n geel tintsel van wit, en kry sy naam van die ooreenkoms met die sjampanjedrankie.

In 1987 is die kleur "Sjampanje" ingesluit in die X11-kleurlys, wat na die uitvinding van die wêreldwye web in 1991, bekend staan ​​as die X11-kuberkleure.

Kleurkoördinate
---------------

Volgens verskeie kleurskemas word **Sjampanje** as volg voorgestel:

| Model | Koördinate |
| --- | --- |
| *Heksadesimale kode* | #F7E7CE |
| RGB-kleurmodel | (247, 231, 206) |
| CMYK | (0, 6, 17, 3) |
| HSV | (37°, 17%, 97%) |

Sien ook
--------

* Lys van kleure

  


| * l
* b
* w
Kleurskakerings van wit |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Wit | Beige | Bloeiselwit | Eierdopwit | Ivoor | Linne | Navajowit | Room | Sneeu | Spookwit |  |
|   |   |   |   |   |   |   |   |   |   |  |

 |


|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

 |
Die **R532** is 'n streeksroete wat die R37-provinsiale pad met die R36-provinsiale verbind. Die roete begin waar dit van die R37 aftak, ongeveer 5 km suid vanaf Sabie en gaan deur die dorp. In Sabie gaan dit langs die Sabiewaterval verby. Die roete gaan noord, verby die Mac-Macwaterval en dan die Forestwaterval. Die roete deel dan die R533-streeksroete deur Graskop vir ongeveer 5 km. 

Drie kilometer nadat dit van die R533 afgetak het, tak die R534 sirkelroete (die *God's Window*-pad) hier af en sluit 6 km verder weer aan. Net voor die aansluiting is die afdraai vir die Lisbonwaterval en daarna die Berlynwaterval. Die roete gaan verby die Bourke's Luck-kolkgate en die Blyderivierspoort-natuurreservaat voor dit weswaarts draai en by die R36-provinsiale pad aansluit. (By hierdie aansluiting met die R36, moet gekies word om noord na die Abel Erasmuspas te draai, of suid na Ohrigstad.)

Sien ook
--------

* Lys van streeksroetes in Suid-Afrika
* Genommerde roetes in Suid-Afrika

Bron
----

* Dept. Transport

| * l
* b
* w
Genommerde roetes in Mpumalanga |
| --- |
| Nasionale roetes | 
* N2
* N4
* N11
* N12

 |
| Provinsiale roetes | 
* R33
* R35
* R36
* R37
* R38
* R40
* R42
* R50

 |
| Streeksroetes | 
* R517
* R532
* R533
* R534
* R535
* R536
* R537
* R538
* R539
* R540
* R541
* R542
* R543
* R544
* R545
* R546
* R547
* R548
* R555
* R568
* R569
* R570
* R571
* R575
* R577
* R580

 |
| **Città di Amalfi***Antica Repubblica Marinara*
 |
| --- |
| **Ligging in Salerno** | **Wapen** |
|  |
|  |
|  |
| **Vlag** |
|  |
|  |
|  **Land** |  Italië |
|  **Gewes** |  Kampanië |
|  **Provinsie** | Salerno (SA) |
|  **Koördinate** | 40°38′8″N 14°36′09″O﻿ / ﻿40.63556°N 14.60250°O﻿ / 40.63556; 14.60250Koördinate: 40°38′8″N 14°36′09″O﻿ / ﻿40.63556°N 14.60250°O﻿ / 40.63556; 14.60250 |
|  **Stigting** | Omstreeks 320 n.C. |
|  **Oppervlakte:** |   |
|  - Totaal | 6 vk km |
|  **Hoogte bo seevlak** | 6 m |
|
|
|  **Bevolking:** |   |
|  - Totaal (31 Desember 2017) | 5 102 |
|  - Bevolkingsdigtheid | 895,1/vk km |
|  **Tydsone** | UTC +1 (MET) |
|
|  **Burgemeester** | Daniele Milano |
|  **Amptelike Webwerf** | *comune.amalfi.sa.it* |
|

**Amalfi** is 'n nedersetting en munisipaliteit (*comune*) in die provinsie Salerno van die Italiaanse administratiewe gewes Campania (Kampanië). Dit is geleë aan die Golf van Salerno, by die mond van 'n diep ravyn en aan die voet van die bergpiek Monte Cerreto (1 315 meter bo seevlak), in 'n kusgebied wat oorheers word deur kranse.

Amalfi se klein strand
Amalfi is die naamgewer vir 'n hele kuslandskap, die *Costiera Amalfitana* of Amalfikus, wat reeds deur Giovanni Boccaccio (1313–1375) in sy *Decameron* beskryf is as "die enigste verruklike deel van Italië… vol van nedersettings, tuine, warmwaterbronne en welvarende mans". Dit is deur Unesco tot wêrelderfenisgebied verklaar
As Hertogdom Amalfi was die nedersetting naas Venesië, Genua en Pisa een van vier Middeleeuse stadstate wat as *Repubbliche Marinare* of historiese Seerepublieke tot belangrike handelsmoondhede in die Middellandse See ontwikkel het. Amalfi het sy bloeitydperk as seerepubliek tussen 839 en die eerste derde van die 12de eeu beleef - met 'n bevolking van sowat 50 000. In 1131 is Amalfi deur die Normandiese Koninkryk Sisilië onder Roger II geannekseer. 

Maar dit was aanvalle deur die Pisaanse vloot in 1135 en 1137 en natuurrampe soos 'n tsoenami in 1343 en aardverskuiwings wat laer geleë stadsdele en die seehawe vernietig en sodoende 'n einde gemaak het aan Amalfi se seehandeltradisie. Vervolgens het Amalfi se ekonomie op visvangs, die verbouing van suurlemoene, die vervaardiging van pasta en ambagte soos goudsmeekuns gesteun - en op die vervaardiging van papier, 'n kuns wat deur plaaslike vaklui in Arabiese lande aangeleer is. Bergstroompies het Amalfi se sestien papiermeule, wat onder die vroegstes in Wes-Europa gereken word, van die benodigde water voorsien.

Met die bou van 'n staatsroete deur Ferdinand, die Bourbonse koning van Napels, is Amalfi in die 19de eeu vir moderne toerisme ontsluit. Bekende besoekers soos die Duitse komponis Richard Wagner, die Amerikaanse digter en opvoedkundige Henry Wadsworth Longfellow en die Noorse dramatikus Henrik Ibsen het bygedra tot Amalfi se groeiende gewildheid. Gedurende die 1920's en 1930's was Amalfi 'n gewilde vakansiebestemming vir Britse adellikes en ander lede van die hoërklas.
Sihle Zikalala, die vorige premier
Die **premier van KwaZulu-Natal** is die regeringshoof van die KwaZulu-Natalse provinsie van Suid-Afrika. Die huidige premier van KwaZulu-Natal is Nomusa Dube-Ncube, 'n lid van die African National Congress, wat Sihle Zikalala opgevolg het wat as premier bedank het. Sy het haar amp op 10 Augustus 2022 aanvaar.

Funksies
--------

Ingevolge die grondwet word die uitvoerende gesag van 'n provinsie aan die Premier toevertrou. Die Premier kondig 'n Uitvoerende Raad aan bestaande uit tien lede van die provinsiale wetgewer; hulle word lede van die Uitvoerende Raad (LUR'e) genoem. Die LUR'e is basies ministers en die Uitvoerende Raad 'n kabinet op provinsiale vlak. Die Premier het die gesag om LUR'e na sy/haar eie diskresie aan te stel en af te dank.

Die Premier en die Uitvoerende Raad is verantwoordelik vir die implementering van provinsiale wetgewing, tesame met enige nasionale wetgewing wat aan die provinsie toegeken is. Hulle stel provinsiale beleid op en bestuur die departemente van die provinsiale regering; hul optrede is onderhewig aan die nasionale grondwet.

Vir 'n wetsontwerp van die provinsiale wetgewer om aanvaar te word, moet die Premier dit onderteken. Indien hy/sy meen dat die wet ongrondwetlik is, kan hy dit terugverwys na die wetgewer vir heroorweging. Indien die Premier en die wetgewer nie saamstem nie, moet die wet na die Konstitusionele Hof verwys word vir finale oorweging.

Die Premier is ook *ex officio* 'n lid van die Nasionale Raad van Provinsies, die hoërhuis van die Parlement, as een van die spesiale afgevaardigdes van die provinsie.

Lys van vorige premiers
-----------------------

| No. | Naam | Aangestel | Bedank pos | Party |
| --- | --- | --- | --- | --- |
| 1 | Mdlalose !Frank Mdlalose | 000000001994-05-11-000011 Mei 1994 | 000000001997-03-01-00001 Maart 1997 | Inkatha Freedom Party |
| 2 | Ngubane !Ben Ngubane | 000000001997-03-01-00001 Maart 1997*(waarnemend tot 19 Maart)* | 000000001999-02-10-000010 Februarie 1999 | Inkatha Freedom Party |
| 3 | Mtshali !Lionel Mtshali | 000000001999-02-10-000010 Februarie 1999 | 000000002004-04-23-000023 April 2004 | Inkatha Freedom Party |
| 4 | Ndebele !S'bu Ndebele | 000000002004-04-23-000023 April 2004 | 000000002009-05-06-00006 Mei 2009 | African National Congress |
| 5 | Mkhize !Zweli Mkhize | 000000002009-05-06-00006 Mei 2009 | 000000002013-08-22-000022 Augustus 2013 | African National Congress |
| 6 | Mchunu !Senzo Mchunu | 000000002013-08-22-000022 Augustus 2013 | 000000002016-05-24-000024 Mei 2016 | African National Congress |
| 7 | Mchunu !Willies Mchunu | 000000002016-05-24-000024 Mei 2016 | 000000002019-05-27-000027 Mei 2019 | African National Congress |
| 8 | Zikalala !Sihle Zikalala | 000000002019-05-27-000027 Mei 2019 | 000000002022-08-05-00005 Augustus 2022 | African National Congress |
| 9 | Dube-Ncube !Nomusa Dube-Ncube | 10 Augustus 2022 | *bekleër* | African National Congress |
’n Diagram wat die generasiewisseling wys tussen ’n diploïede sporofiet (onder) en ’n haploïede gametofiet (bo).
**Generasiewisseling** (waar ’n generasie ’n stadium in die ontwikkeling van ’n organisme is) is ’n term wat die lewensfases van ’n plant beskryf. Dit behels ’n haploïede en ’n diploïede generasie (laasgenoemde het twee keer soveel chromosome as eersgenoemde). Dit is ’n vorm van voortplanting waarin seksuele en aseksuele voortplanting mekaar afwissel van generasie tot generasie.

Generasiewisseling kombineer die voordele van albei voortplantingsmetodes: die aseksueel voortplantende generasie kan ’n groot aantal nakomelinge produseer, sonder die nodigheid van ’n seksuele maat. Die seksueel voortplantende generasie sorg vir ’n vermenging van die geenpoel.

Werking
-------

By plante word die twee generasies gametofiete en sporofiete genoem. Die haploïede gametofiet, met *n*-getal chromosome, bring gamete voort, wat by bevrugting versmelt tot ’n diploïede sporofiet, met 2*n* chromosome. Later vorm die diploïede sporofiet haploïede spore deur meiose, ’n proses wat die getal chromosome met die helfte verminder, van 2*n* tot *n*. Die haploïede spore ontkiem en ontwikkel regstreeks, dus sonder bevrugting, in haploïede gametofiete.

Wanneer hulle ryp is, vervaardig die gametofiete gamete deur middel van mitose, wat nie die getal chromosome verander nie. Twee gamete (van verskillende organismes van dieselfde spesie of van dieselfde organisme) versmelt om ’n sigoot te vorm, en dié ontwikkel in ’n diploïede sporofiet.

Hierdie siklus, van gametofiet tot gametofiet (of van sporofiet tot sporofiet) is die manier waarop alle landplante en baie alge seksuele voortplanting ondergaan.

Variasies van generasiewisseling
--------------------------------

Die generasies kan verskil in genetiese samestelling (hul getal chromosome) sowel as uiterlike voorkoms. Generasiewisseling is gewoonlik tweeledig, dus uit twee verskillende generasies saamgestel. Dit kan egter ook meerledig wees, dus saamgestel uit meer as twee generasies.

### Heterogamie

By heterogamie wissel haploïede en diploïede generasies mekaar af; dit is dus ’n oorgang van die diplofase na die haplofase en omgekeerd. Laasgenoemde word gewoonlik deur singamie bereik, dus die samesmelting van twee gamete, waar daar nog verder onderskei word tussen:

* Isogamie: Die gamete het dieselfde grootte en vorm.
* Anisogamie: Die gamete verskil in grootte of in grootte en vorm.
* Oögamie: Die vroulike gamete is baie groter as die manlike gamete.

### Homogamie

Daar is geen verskil in die aantal chromosoomstelle nie. Dit kom by meerledige generasiewisseling voor.

Daar kan onderskei word tussen haplohomofasiese generasiewisseling (alle vorme haploïed, behalwe die sigote) en ’n diplohomofasiese generasiewisseling (alle vorme diploïed, behalwe die gamete).

### Anisomorfie

Die generasies lyk verskillend.

### Isomorfie

Daar kan nie uiterlik tussen die generasies onderskei word nie.
| **Alytus**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Litaue |
|  **Administratiewe gewes** |  Alytus |
|  **Koördinate** | 54°24′N 24°2′O﻿ / ﻿54.400°N 24.033°O﻿ / 54.400; 24.033 |
|  **Stigting (eerste verwysing)** | 1377 |
|  **Stadstatus** | 1581 |
|  **Oppervlakte:** |   |
|  - Totaal | 48 vk km |
|  **Hoogte bo seevlak** | 93 m |
|
|
|  **Bevolking:** |   |
|  - Totaal (2018) | 51 561 |
|  - Bevolkingsdigtheid | 1 074/vk km |
|  **Tydsone** | EET (UTC +2) |
|  - Somertyd | EEST (UTC +3) |
|  **Klimaat** |   |
|  - Tipe | Kontinentaal-gematig |
|  - Gemiddelde jaarlikse temperatuur | - |
|  - Gem. temp. Januarie/Julie | - |
|  - Gemiddelde jaarlikse neerslae | - |
|  **Burgemeester** | Vytautas Grigaravičius |
|  **Amptelike Webwerf** |  |
|

**Alytus** is die sesde grootste stad van Litaue met 'n oppervlakte van 40 vierkante kilometer en 'n bevolking van 51 561 in 2018. Die stad, wat 65 kilometer suid van Kaunas en 108 kilometer suidwes van Vilnius aan weerskante van die Nemunas-rivier geleë is, is 'n beduidende administratiewe en nywerheidsentrum in die suidelike etnografiese gewes Dzūkija en die hoofstad van die administratiewe gewes Alytus (Litaus: *Alytaus apskritis*).

Geskiedenis
-----------

Alytus se burgheuwel
Vanweë sy strategiese ligging was Alytus eeue lank 'n omstrede nedersetting wat in die gevegte tussen Litause magte en Duitse kruisridders sentraal gestaan het. Later het Pruise, Pole en Russe pogings onderneem om Alytus in te neem. Die burgheuwel (*Piliakalnis*) by die samevloeiing van die Alyputin- en die Nemunas-rivier dateer uit hierdie vroeë tydperk. Omstreeks 1340 was hier 'n vesting van vors Keštutis, *Aliten*, geleë.

Die eerste historiese verwysing na Alytus in 'n kroniek van Wigand von Marburg dateer uit die jaar 1377. In 1581 het Alytus stadstatus volgens die Maagdenburgse Reg verkry. 

Aangesien die Nemunas-rivier in die geskiedenis dikwels 'n grenslyn gevorm het, was Alytus verskeie kere in twee helftes verdeel. Die eerste verdeling het uit 'n vredesooreenkoms tussen Litaue en die Duitse Ridderorde voortgespruit wat in 1422 gesluit is. In 1795 is die stad tussen Pruise en Rusland en in die tydperk voor die Tweede Wêreldoorlog tussen Pole en Litaue verdeel.

Alytus is deur die oorlogshandelinge grotendeels verwoes en onder die Sowjet-bewind herenig. Die Nemunas-brug tussen die twee stadsdele is in 1960 voltooi. Vandag staan Alytus onder meer as hoofkwartier van Litaue se leidende vervaardiger van vonkelwyn en ander alkoholiese dranke, *Alita*, bekend.

Ekonomie
--------

Alytus is vandag 'n beduidende nywerheidstad waar naas *Alita* en chemiese fabrieke ook die bekende Litause vervaardiger van koel- en vrieskaste, *AB Snaigė* (letterlik "Sneeuvlok"), sy hoofkwartier het. Die stad beskik daarnaas oor 'n aantal vakskole.

Bekende boorlinge
-----------------

* Bria Vinaite, Amerikaans-Litause aktrise (\* 1993)

|  |  |
| --- | --- |
| Normdata Edit this at Wikidata | 
* GND: 4661605-6
* MusicBrainz: 1ad0e10f-485d-47ef-b813-0d25947409b1
* VIAF: 123619933
* WorldCat Identities (via VIAF): 123619933

 |
Die **bergbamboes** (*Bergbambos tessellata*) is een van twee spesies bamboes wat endemies aan Afrika is. Dit kom voor op die berge van Suid-Afrika, Lesotho en Eswatini. In Suid-Afrika kom dit voor in die Oos-Kaap, Vrystaat en KwaZulu-Natal op hoogtes van 1 500 - 2 000 m. Die spesie is taai, oorleef ryp en wind en verkies, klam, koeler rotsagtige plekke om in te groei. Hulle is immergroen en meerjarig. Dit word 1 - 5 m hoog, met die stamme 20 - 25 mm in deursnee. Die blare word 40 - 150 mm lank en 8 - 15 mm breed.

Die plant blom slegs elke 45 jaar, rekords wys dat hulle in 1908, 1953 en 1998/99 geblom het. Die Bamboesberg is na die plant vernoem. Die plant is in 2013 deur Stapleton in sy eie genus geplaas. Voorheen was dit deel van *Thamnocalamus*.

Die boom se FSA-nommer is 21.5. Die ander bamboesspesie wat inheems aan Afrika is, is *Oxytenanthera abyssinica*.

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* PlantzAfrica
* Plants of the World Online

|  |  |
| --- | --- |
| Taksondatabasisse | 
* Wd: Q7710019
* ARKive: thamnocalamus-tessellatus
* EPPO: TMQTE
* GBIF: 4126605
* GRIN: 444000
* iNaturalist: 489319
* IPNI: 911547-1
* Plant List: kew-446360
* Tropicos: 25515452
* WCSP: 446360

 |
Die **gelaagdeverbranding-enjin** (Engels: *Stratified Charge Injection*) is 'n soort binnebrandenjin met 'n brandstofsiklus soortgelyk aan dié van die Dieselsiklus maar wat met gewone petrol loop. Die naam verwys na die gelaagdheid van die lug-brandstofmengsel oftewel die *lading* in die silinder.

In tradisionele Otto-siklus-enjins word die brandstof en lug buite die silinder gemeng en in die silinder ingetrek tydens die inlaatslag. Die lug-brandstofverhouding word baie na aan stoigiometrie, wat gedefinieer word as die presiese hoeveelheid lug wat nodig is om volledige verbranding van die brandstof te verseker, beheer. Die mengsel word maklik ontsteek en brand gladweg.

Die probleem met hierdie ontwerp is dat nadat die verbrandingsproses voltooi is, die resulterende mengsel noemenswaardige hoeveelhede vrye suurstof- en stikstofatome bevat, wat deur die hitte uit die lug vrygestel word. Hierdie atome reageer geredelik met mekaar wat die vorming van NOx, 'n besoedelende chemikalieë, tot gevolg het. Tans word hierdie probleem oorkom deur die gebruik van 'n katalitiese omsetter in die uitlaatstelsel, waar die NOx weer omgeskakel word na O2 en N2.

Dieselenjins het ook 'n probleem hier. Die brandstof word direk in die hoogssaamgeperste lug ingespuit en kry nie voldoende geleentheid om deeglik te meng nie. Die onvolledige verbranding as gevolg van die swak vermenging lei tot die vorming van besoedelende bestanddele in die uitlaatstelsel, veral roetpartikels.

Die gelaagdeverbrandingontwerp poog om hierdie probleme van beide ontwerpe aan te spreek. Dit gebruik 'n direkte brandstofinspuitingstelsel waar die brandstofinspuiters so opgestel word dat die brandstof slegs in een gebied van die silinder ingespuit word, dikwels 'n klein *subsilinder* bo-aan die hoofsilinder. Dit het 'n baie ryk mengsel in daardie gebied tot gevolg wat maklik ontsteek en gladweg brand. Soos die verbranding vorder kom dit 'n gebied teë waar die mengsel baie arm is (soms slegs lug) waar dit dan vinnig verkoel word en die skadelike NOx nie kans kry om te vorm nie. Die oortollige suurstof in die arm mengsel reageer ook met die CO om CO2 te vorm wat minder skadelik is. Die baie skoner ontbranding maak dit moontlik om katalitiese omsetters te elimineer asook om die enjin met 'n armer mengsel te laat werk met die gevolglike laer brandstofverbruik wat dit meebring.

Die uitleg van so 'n enjin is nie baie maklik nie en jarelange navorsing en ontwikkeling was nodig om dit suksesvol uit te voer. Vandag verskyn egter verskeie motorvoertuie met hierdie tegnologie op die mark. Die hoofsaaklike "verkoopsvoordeel" van hierdie motors is dat hulle meer brandstofdoeltreffend is (tussen 15 tot 20%) as die tradisionele ontwerpe.
Die **berghaan** (*Terathopius ecaudatus*) is 'n mediumgrootte arend in die voëlfamilie *Accipitridae*. Dit is die enigste lid van die genus *Terathopius* en moontlik die oorsprong van die "Zimbabwe-voël", die nasionale embleem van Zimbabwe.

Identifikasie
-------------

'n Jong, mak berghaan
Die berghaan is 'n kleurvolle spesie met 'n baie kort stert (*ecaudatus* is Latyn vir stertloos) wat die voël onmiskenbaar maak tydens vlug. Die volwasse mannetjie is 60 tot 75 cm lank met 'n 175 cm vlerkspan. Hy het swart vere behalwe vir sy bruin mantel en stert, grys skouers en rooi gesigsvel, bek en bene.

Die wyfie is soortgelyk aan die mannetjie, maar waar die mannetjie swart vere het, is die wyfie s'n grys. Jong voëls is bruin met wit spikkels en het 'n groen-grys gesigsvel. Dit neem sewe tot agt jaar vir 'n berghaan om volwassenheid te bereik.

Habitat
-------

Die berghaan is 'n algemene bewoner van die savanne-grasvelde in sub-Sahara Afrika. Die voël bou sy nes in hoë bome.

Voortplanting
-------------

Die wyfie lê 'n enkele eier wat sy dan bebroei vir 42 tot 43 dae. Dit neem 'n verdere 90 tot 125 dae voor die kuiken gereed is om te vlieg. Berghane bly lewenslank by hul maats en hou aan om dieselfde nes vir 'n aantal jare te gebruik. Voëls sonder maats (vermoedelik van 'n eerste broeisel) sal somtyds by die nes help.

Voeding
-------

Die berghaan se prooi is meestal ander voëls, soos duiwe, of klein soogdiere. Berghane vreet ook aas.

Geluid
------

Berghane is oor die algemeen stil voëls, maar nou en dan sal 'n voël 'n verskeidenheid blaffe en krete gee.

* 
* 
* 
* 'n Jong berghaan'n Jong berghaan

Ander name
----------

* Engelse naam: *Bateleur*
* Wetenskaplike naam: *Terathopius ecaudatus*

Sien ook
--------

|  |  |
| --- | --- |
|  | Wikimedia Commons bevat media in verband met ***Berghaan***. |

WikispeciesWikispecies
Wikispecies het meer inligting oor: **Terathopius ecaudatus**

* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

Bronnelys
---------

* Barlow, Wacher en Disley. *Birds of The Gambia*. ISBN 1-873403-32-1.
* BirdLife International (2009). "*Terathopius ecaudatus*". *IUBN-rooilys van Bedreigde Spesies. Weergawe 2010.1*. Internasionale Unie vir die Bewaring van die Natuur. Besoek op 1 April 2010.AS1-onderhoud: ref=harv (link)
* Ferguson-Lees, Christie, Franklin, Mead, and Burton. *Raptors of the World*. London: Christopher Helm, 1999. ISBN 0713680261.

Hierdie artikel is gekies as 'n voorbladartikel. Klik gerus hier vir meer inligting.
**Sex** is een van ses toneelstukke wat die aktrise Mae West tussen 1926 en 1931 vir Broadway geskryf het en waarin sy self ook gespeel het.

Die toneelstuk handel oor 'n ambisieuse werkersklas prostituut genaamd Margy Lamont wat haar omstandighede probeer verbeter. In haar soeke na 'n beter lewe volg sy die vloot, op advies van 'n Britse vlootoffisier, van die Montreal-bordeel na Trinidad. Op die reis ontmoet sy 'n man uit 'n ryk gesin van Greenwich, Connecticut, wat haar om haar hand vra. Hy neem haar na hulle herehuis in Connecticut waar verdere intriges plaasvind. Die hoofsaaklik komiese stuk sluit bendeleiers, matrose en *society matrons* in. **Sex** ondersoek die verhouding tussen seksualiteit en die handel of die kommersiële, en die tallose vorms wat prostitusie aanneem.

**Sex** was Mae West se eerste vollengte toneelstuk. Dit was vir byna 'n jaar op die planke voor sy in 1927 gearresteer en aangekla is dat sy 'n obsene produksie opvoer. Die aksie was oënskynlik daarop gemik om te verhoed dat haar tweede toneelstuk, *The Drag*, met die subtitel *"A Homosexual Comedy"*, open. Sy is vir 8 dae in die *Welfare Island Women's Workhouse* aangehou wat op ironiese wyse tot haar roem bygedra het as gevolg van die nasionale blootstelling wat sy as gevolg daarvan in die VSA verkry het. 

Benewens die ses toneelstukke wat sy geskryf het, het Mae West ook die draaiboek vir meeste van haar films geskryf.
Uitvaardiging van die algehele goudverbod van 1933 in die Verenigde State van Amerika (Executive Order 6102)
'n **Goudverbod** behels die algehele verbod op die private besit, handel en verspreiding van die edelmetaal goud; dit kom alleen die staat toe. Gewoonlik bepaal die regering dan, kragtens die wet, dat die goud wat in die private besit is by die staat ingedien moet word, in ruil vir die land se betrokke geldeenheid.

Uitvoering van die wet
----------------------

Ingevolge die goudverbod moet privaatpersone hul goud (hetsy in goudmunt-, staafgoud-, goudklont- of goudsertikaatvorm) aan die staat oorhandig, waarna vergoeding uitgekeer sal word in die (depresiërende) nasionale munteenheid. Slegs juwele en muntversamelings onder 'n vasgestelde bedrag is gewoonlik toelaatbaar; in die VSA in die jaar 1933 is die waarde byvoorbeeld op $100 vasgestel. Diegene wat dikwels van hierdie wetgewing verskoon word sluit beroepslui in wat hul brood met goud verdien, of met goud werk, soos juweliers, ambagslui (bv. goudsmede) en tandartse. Ten tyde van die Derde Ryk was sowel die privaat- as kommersiële besit van goud verbode.

'n Goudverbod is meestal tekenend van 'n staat wat in 'n valutakrisis gedompel is, miskien toe te skryf aan slegte grondliggende makro-ekonomiese faktore (byvoorbeeld hoë staatskuld), met die gevolge dat die vaste wisselkoers drasties oorgewaardeer raak. Die beleggers verwag 'n regstelling van hierdie wisselkoerspariteit oor die langtermyn; deur hul "spekulasie teen die munt" word die krisis op die spits gedryf. Omdat hulle 'n sterk afwaartse aanpassing (en waardevermindering) verwag, vermy die beleggers sover moontlik die onsekere geldeenheid en belê in edelmetale (goud, silwer, platinum) en ander vreemde valutas wat veiliger skyn te wees ('kapitaalvlug'). Om die munteenheid te red, gryp die regering dan in deur 'n stel wette en verordenings uit te vaardig om hierdie einste edelmetale en vreemde valuta te bekom. In der waarheid word hierdie in beslag genome goud, van veel hoër waarde as die fiatgeld self, gebruik om noodsaaklike invoere te finansier.

Die goudverbod gaan meestal gepaard met straf (soos verbeurdverklaring van die goud by versuiming) of soortgelyke dreig- of dwangmiddele. Omrede hierdie verbod inbreuk maak op die vrye eiendomsreg, is hierdie verbode artikels onderhewig aan spesiale regsvereistes. Al hierdie wetgewing maak egter geen hond haaraf nie, want die individue rep eenvoudig geen woord oor hul goudbesittings nie, en gee nie 'n duit vir die staat nie. Verder ken die land waar goud verbode is 'n ongekende bloei in die goudsmokkelary en sluikhandel (teen 'n aansienlike hoër bedrag), of die landsburgers gaan doen gewoon hul goudkopies in die buiteland.
Skildery van Kaaimansgat, deur Christian Ignatius Latrobe, 1816.
Die **Sewepassepad** is die eerste pad wat tussen George en Knysna gebou was in die Wes-Kaap, Suid-Afrika. Die pad is deur Thomas Bain gebou en is in 1883 voltooi. Die pad is net suid van die Outeniekwaberge.

Sewepasse
---------

Die sewe passe in volgorde vanaf George tot by Knysna is:

* Kaaimansrivierpas
* Silwerrivierpas
* Touwrivierpas
* Hoogekraalpas
* Karatarapas
* Homtinipas
* Phantompas

Die brug oor die Silwerrivier

Geskiedenis
-----------

Die eerste pas wat voltooi is was die Phantompas in 1862. Die pas is vernoem na die spookmotte wat in die omgewing voorkom. Die pas is in 1882 oorgebou. Gedurende 1863 het Bain die roete tussen George en Knysna uitgelê, 'n afstand van 75 km. Die pad het Kaaimansrivier teen 1869 bereik en Woodville eers teen 1871. Woodville is 26 km vanaf George. Die ontdekking van goud by Karatara het veroorsaak dat die daar van die beplande roete afgewyk is en die pad is verder noord gebou by die Homtinirivier verby. Die Homtinipas is gedurende 1882 voltooi en die pad is amptelik geopen gedurende 1883.

Teenswoordig
------------

Die Sewepassepad is 'n toerisme aantreklikheid en baie gewild onder die bergfietsryers. Daar is verskeie besienswaardighede langs die pad soos bv. die ou goudvelde by Millwood. Die bestaande N2 nasionale pad het die Sewepassepad vervang.

Let Wel
-------

Die Kaaimansrivierpas tussen George en Wildernis is deel van die N2-nasionale pad en dus in werklikheid nie deel van die Sewepassepad nie.

Koördinate: 33°56′48″S 22°36′46″O﻿ / ﻿33.94653°S 22.61277°O﻿ / -33.94653; 22.61277

Bibliografie
------------

* samountainpasses.co.za
God het Henog "na Hom toe weggeneem", soos staan in Genesis 5:24. (Illustrasie uit *Figures de la Bible* van 1728, deur Gerard Hoet.
**Henog** (Hebreeus: חֲנוֹךְ, H̱anōḵ; Grieks: Ἑνώχ, *Henṓkh*) is ’n figuur uit die Hebreeuse Bybel van voor die Sondvloed. Hy was die seun van Jered en die pa van Metusalag.

Volgens Genesis het Henog 365 jaar oud geword voordat hy deur God weggeneem is: "Hy het naby God geleef en toe was hy nie meer daar nie, want God het hom na Hom toe weggeneem." (Genesis 5:24.) Sommige Christene vertolk dit as dat Henog lewend opgevaar het na die hemel. 

Henog is die onderwerp van baie Joodse en Christelike tradisies en word beskou as die skrywer van die Boek van Henog.

Die Nuwe Testament het drie verwysings na Henog uit die afstammelinge van Set (Lukas 3:37, Hebreërs 11:5 en Judas 1:14-15).

Henog in Genesis
----------------

Henog verskyn in Genesis as die sewende van die 10 aartsvaders van voor die sondvloed. Volgens Genesis het al die aartsvaders van voor die vloed verskeie eeue gelewe. In Genesis 5 word ’n stamboom van dié 10 figure (van Adam tot Noag) aangegee, met die ouderdom waarop elkeen was toe sy seun gebore is, asook die ouderdom van almal toe hulle dood is. 

Henog word deur baie as die uitsondering beskou, want God het hom weggeneem "sonder dat hy gesterf het" (Hebreërs 11:5). Verder was hy volgens Genesis 5:22-29 toe 365 jaar oud, wat baie jonger as die ander is – hulle het almal ouer as 700 jaar geword. Die kort deel van Henog in Genesis 5 eindig met die kriptiese opmerking "toe was hy nie meer daar nie, want God het hom na Hom toe weggeneem". (Genesis 5:24.)

Apokriewe boeke van Henog
-------------------------

Drie omvattende apokriewe boeke word dikwels aan Henog toegeskryf:

* Boek van Henog, wat net in Ge'ez bewaar gebly het, moontlik uit tussen die 3de eeu v.C. en die 1ste eeu n.C.
* Tweede Boek van Henog, wat net in Oudslawies volledig bewaar gebly het, moontlik uit die 1ste eeu n.C.
* 3 Henog, ’n geskrif deur ’n rabbi uit omstreeks die 5de eeu n.C.

Hierdie boeke vertel hoe Henog opgevaar het na die hemel en as bewaker van al die hemelse skatte aangestel is, asook as hoof van die aartsengele en die uitvoerder van God se opdragte. Al die geheime en misterieë is ook aan hom geleer. In 3 Henog word hy geïdentifiseer as die Metatron, die engel wat God se woord oordra. Hy word beskou as die een wat God se openbaring aan Moses oorgedra het en as die dikteerder van die Boek van Jubileë.

Skakels
-------

* Wikimedia Commons logo Wikimedia Commons het meer media in die kategorie Henog.
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 102392064
* ISNI: 0000 0003 9649 5636
* LCCN: n83173222
* NKC: ola2012712694
* SUDOC: 028981243
* TDVİA: idris
* VIAF: 291480234
* WorldCat Identities: lccn-n83173222

 |
**Gottlieb Ferdinand Weich** (Koningsbergen, Oos-Pruise, Duitsland, 23 Februarie 1821 – Stellenbosch, Kaapkolonie, 25 Junie 1887) was ’n Rynse sendeling in Namakwaland.

Weich het sy opleiding as sendeling aan die kweekskool in Barmen, Duitsland, ontvang en is daarna na die Kaapkolonie gestuur, waar hy op 13 Desember 1846 aangekom het.

Die kerkie van die Londense Sendinggenootskap op Komaggas, die stasie wat eerw. Johann Schmelen in 1829 gestig het. Hans Christian Knudsen het dit waarskynlik geskets toe hy in 1841 hier vertoef het. Eerw. Weich was hoof van dié stasie van omstreeks 1847 tot omstreeks 1881.
Ds. A.A. Weich, eerw. Weich se nasaat wat predikant in die NG Kerk was van 1887 tot 1927.
Ná die dood van eerw. J.A. Schmelen het eerw. Weich hoof van die sendingstasie op Komaggas in Klein-Namakwaland geword. Weens sy voorganger se langdurige siekte was die toestande op die stasie baie verward, maar deur ywer en deursettingsvermoë het eerw. Weich spoedig orde geskep. Al was sy gemeentelede armoedig, het hy 'n nuwe pastorie, skool en kerk opgerig. Hoewel die opening van die kopermyne op die naburige Spektakel die sedelike lewe van sy gemeente bedreig het, het hy sy arbeid met sodanige sukses voortgesit dat sy genootskap hom sy hele loopbaan op Komaggas hou. Nadat hy 34 jaar daar gedien het, tree hy op Stellenbosch af, waar hy ook oorlede is. 

Eerw. Weich, die stamvader van die familie Weich in Suid-Afrika, het twee keer getrou. Ná die dood van sy eerste vrou, Wilhelmine Elbreder, is hy op 12 September 1853 in Kaapstad met Maria C.S. van Reenen getroud. Een dogter en agt seuns het hom oorleef en onder sy drie seuns wat ook evangeliedienaars geword het, was Alfred August Weich (1862–1952), predikant van die Nederduits Gereformeerde Kerk, en alom as "Jong Oupa" onder die jeug bekend.

Bronne
------

* (af)  De Kock, W.J. 1968. *Suid-Afrikaanse Biografiese Woordeboek, deel I*. Kaapstad: Nasionale Boekhandel Beperk.
* (en)  Gegewens van Rynse sendelinge in Suid-Afrika. URL besoek op 15 Junie 2017.
Die **bergluisie** (*Leucospermum vestitum*) is 'n blomdraende struik wat tot die genus van speldekussings behoort en is endemies  aan die Wes-Kaap waar dit deel van die fynbos-bioom is. Die plant is versprei vanaf die Sederberg tot die Olifantsrivier, Koue Bokkeveld, Hexrivierberge, Groot-Winterhoekberge en die Breederiviervallei naby Worcester. Dit het voorheen ook op Leeukop op die Kaapse Skiereiland en die Paarlberg voorgekom, maar is nou uitgesterf in hierdie gebiede en sedert 1886 nie weer hier gesien nie.

Die plant groei regop maar kan ook uitsprei en word 1 tot 2,5 m hoog. Dit blom van Julie tot Januarie met die hoogtepunt van Oktober tot November.

Die plant vrek nadat dit gebrand het maar die sade oorleef. Die saad word twee maande nadat die plant geblom het vrygestel. Sade word deur miere versprei wat dit na hulle neste dra. Die plant is eenslagtig. Bestuiwing vind deur voëls plaas. Die plant groei op rotsagtige sandsteenhellings op hoogtes van 60 - 1 350 m

In Engels staan die plant as die *Silky-haired pincushion* bekend.

Sien ook
--------

* Lys van speldekussingspesies

Bronne
------

* Protea Atlas
* PlantzAfrica
* REDLIST Sanbi
* Plants of the World Online

|  |  |
| --- | --- |
| Taksondatabasisse | 
* Wd: Q15583356
* ARKive: leucospermum-vestitum
* GBIF: 3996892
* GRIN: 410904
* iNaturalist: 589138
* IPNI: 705081-1
* IUCN: 113178420
* NCBI: 1492782
* Plant List: tro-26500620
* Tropicos: 26500620

 |
Goudrifstad se mynskag.
**Goudrifstad** (Engels: *Gold Reef City*) is 'n pretpark in Johannesburg, Suid-Afrika wat in die 1980’s op 'n ou goudmyn gebou is. Die tema van die park is deur die goudstormloop aan die Witwatersrand geïnspireer. Parkpersoneel dra uniforms wat ooreenkomste toon met die van die 1880's en die geboue in die park is ontwerp om dieselfde tydperk na te boots.

Vir 'n minimale bedrag kan 'n ondergrondse toer deur 'n werkende goudmyn onderneem word, waarna die gooi van 'n werklike goudstaaf deur die mynpersoneel aanskou kan word. Daar is ook 'n museum op die terrein oor die goudmynbedryf.

Daar is ook vele pretritte by Goudrifstad, onder andere waterritte en mallemeules. Die regstreekse uitsendings van Idols word in die "hippodrome", 'n groot ouditorium in die park, verfilm.

Goudrifstad is in die suide van 'n sakegebied langs die M1-snelweg geleë. Dit is ook die tuiste van die Apartheidsmuseum.

Ritte
-----

### Mallemeules

| Naam van rit | Beskrywing | Oprigter | Jaar |
| --- | --- | --- | --- |
| **Anaconda** |  | Giovanola | 1999 |
| **Golden Loop** |  | Anton Schwarzkopf | 1989 |
| **Jozi Express** |  | Zierer | 2004 |
| **Run A Way Mine Train** |  | Mack rides | ? |
| **Tower of Terror** |  |  | 2001 |

### Waterritte

* Raging River Rapids
* Lazy Boats
* River Ride

### Ander besienswaardighede

* 4D Teater
* Co-Co Pan
* Dodgems
* Giant Wheel
* Miner's Revenge
* Old Mill
* UFO Ride

Fotogalery
----------

* Oorspronklike mynhuise uit die vroeë 20ste eeu word in die park vertoon.Oorspronklike mynhuise uit die vroeë 20ste eeu word in die park vertoon.
* Die sitkamer in die mynbestuurder se huis.Die sitkamer in die mynbestuurder se huis.
* Die eetkamer in die mynbestuurder se huis.Die eetkamer in die mynbestuurder se huis.
* Die kombuis in die mynbestuurder se huis.Die kombuis in die mynbestuurder se huis.
* Klas 19d stoomlokomotief.Klas 19d stoomlokomotief.
* Die inligtingsboord vir die Klas 19d lokomotief in die park.Die inligtingsboord vir die Klas 19d lokomotief in die park.
Die **Witsand-natuurreservaat** is geleë in die Noord-Kaap en is 3 500 hektaar groot. Die reservaat is 80 km suid-wes van Postmasburg en 59 km noordoos van Groblershoop. Die reservaat is gesentreer op sandduine, omring deur 'n plat omgewing en is ongeveer 1 200 m bo seevlak. Brulsand word hier aangetref. In die droë somermaande kan 'n brulgeluid gehoor word soos daar oor die sand geloop word.

Omgewing
--------

70 km noord van die Witsand-natuurreservaat is Postmasburg, wat veral as 'n sentrum van mangaan-, asbes- en diamantmynbou bekend staan. Die Gatkoppiesmyn sowat vyf kilometer noord van Postmasburg is 'n belangrike argeologiese terrein. Opgrawings wat hier gedoen is, het die bewys gelewer dat die Khoisan reeds omtrent die jaar 700 hier met mynbou besig was. Hulle het 'n rooi stof wat van die ystererts afkomstig was gebruik om hul velle en gesigte te kleur genaamd blinkklip of wetenskaplik die hematiet.

Klimaat
-------

Die reservaat lê in 'n somerreënval gebied en kry jaarliks tussen 150 mm tot 300 mm reën. Die meeste reën val van Februarie tot Maart. Die temperatuur in die somer is gemiddeld 28 °C maar temperature van 40 °C is nie ongewoon nie. Die gemiddeld op wintersdae is 20 °C.

Plantegroei
-----------

Voorbeelde van bome wat in die reservaat voorkom is die 

* Matoppie (*Boscia albitrunca*),
* Kameeldoring (*Acacia erioloba*),
* Soetdoring (*Acacia karroo*),

en die Vaalkameeldoring (*Acacia haematoxylon*).

Bron
----

* Stuart, Chris & Mathilde (2012). *National Parks and Nature Reserves*. Struik Travel and Heritage. ISBN 978-1-77007-742-3.